**PLUNGĖS RAJONO SAVIVALDYBĖS ADMINISTRACIJOS DIREKTORIUS**

**ĮSAKYMAS**

**DĖL PREVENCINIŲ SOCIALINIŲ PASLAUGŲ PLANAVIMO, ORGANIZAVIMO IR TEIKIMO PLUNGĖS RAJONO SAVIVALDYBĖJE TVARKOS APRAŠO PATVIRTINIMO**

2023 m. kovo 31 d. Nr. DE-258

Plungė

Vadovaudamasi Lietuvos Respublikos vietos savivaldos [įstatymo](https://www.e-tar.lt/portal/lt/legalAct/TAR.D0CD0966D67F/asr) 29 straipsnio 8 dalies 2 punktu, Lietuvos Respublikos socialinių paslaugų [įstatymo](https://www.e-tar.lt/portal/lt/legalAct/TAR.91609F53E29E/asr) 61 straipsnio 1 ir 2 dalimis, Socialinių paslaugų katalogo, patvirtinto Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. [A1-93](https://www.e-tar.lt/portal/lt/legalAct/TAR.51F78AE58AC5/asr) „Dėl Socialinių paslaugų katalogo patvirtinimo“, 6.1–6.6 papunkčiais, Prevencinių socialinių paslaugų organizavimo ir teikimo tvarkos aprašo, patvirtinto Lietuvos Respublikos socialinės apsaugos ir darbo ministro 2022 m. lapkričio 23 d. įsakymu Nr. [A1-776](https://www.e-tar.lt/portal/lt/legalAct/370708c06b3511edbc04912defe897d1) „Dėl Prevencinių socialinių paslaugų organizavimo ir teikimo tvarkos aprašo patvirtinimo“, 2 dalies 5.2 papunkčiu, 3 dalies 16 punktu:

1. T v i r t i n u Prevencinių socialinių paslaugų planavimo, organizavimo ir teikimo Plungės rajono savivaldybėje tvarkos aprašą (pridedama).

2. N u s t a t a u, kad šis įsakymas skelbiamas Teisės aktų registre ir Plungės rajono savivaldybės interneto svetainėje [www.plunge.lt](http://www.plunge.lt).

Administracijos direktorius Mindaugas Kaunas

PATVIRTINTA

Plungės rajono savivaldybės administracijos direktoriaus

2023 m. kovo 31 d. įsakymu

Nr. DE-258

**PREVENCINIŲ SOCIALINIŲ PASLAUGŲ PLANAVIMO, ORGANIZAVIMO IR TEIKIMO PLUNGĖS RAJONO SAVIVALDYBĖJE TVARKOS APRAŠAS**

**I SKYRIUS**

**BENDROSIOS NUOSTATOS**

1. Prevencinių socialinių paslaugų organizavimo ir teikimo Plungės rajono savivaldybėje tvarkos aprašas (toliau – Aprašas) reglamentuoja prevencinių socialinių paslaugų organizavimą ir teikimą Plungės rajono savivaldybės (toliau – Savivaldybė) teritorijoje Plungės rajono savivaldybės gyventojams (asmenims, šeimoms, bendruomenėms).

2. Prevencinės socialinės paslaugos teikiamos asmenims (šeimoms, bendruomenėms), siekiant stiprinti asmens (šeimos) gebėjimą savarankiškai rūpintis asmeniniu (šeimos) gyvenimu ir dalyvauti visuomenės gyvenime, gilinti žinias ir ugdyti įgūdžius, kad ateityje būtų išvengta galimų socialinių problemų ir socialinės rizikos atsiradimo, skatinti bendruomenės socialinę įtrauktį. Prevencinės socialinės paslaugos teikiamos nemokamai. Prevencines socialines paslaugas Savivaldybėje organizuoja ir teikia Plungės krizių centras.

3. Prevencinės socialinės paslaugos:

3.1. potencialių socialinių paslaugų gavėjų paieškos paslauga – asmenų, kurie patiria įvairių sunkumų, paieška, santykio užmezgimas, palaikymas ir (ar) jų įtraukimas į pagalbos procesą;

3.2. kompleksinės paslaugos šeimai – paslaugos, skirtos asmens (šeimos), patyrusio (-ios) sunkumų, gebėjimams savarankiškai spręsti iškilusias problemas stiprinti, siekiant ateityje išvengti galimų didesnių socialinių problemų ir (ar) socialinės rizikos;

3.3. darbas su bendruomene – asmenų, šeimų, jų grupių bei organizacijų gebėjimų, įgūdžių ir motyvacijos spręsti bendruomenės problemas puoselėjimas ir stiprinimas, siekiant kurti bendruomenei socialiai saugią aplinką;

3.4. šeimos konferencija – šeimos ir vaiko (vaikų) įgalinimas ir taikinimas, ieškant šeimos ir vaiko paramos išteklių tarp išplėstinės šeimos ir (ar) kitų šeimai svarbių asmenų, siekiant įtraukti į sprendimo dėl vaiko šeimoje ir kitoje aplinkoje situacijos gerinimo priėmimą patį vaiką, jo šeimą ir išplėstinę šeimą;

3.5. atvirasis darbas su jaunimu – paslauga teikiama siekiant ugdyti jaunų žmonių asmeninę ir socialinę kompetenciją, padėti jiems aktyviai įsitraukti į bendruomeninius ir visuomeninius procesus, lanksčiai ir konstruktyviai reaguoti į jauno žmogaus gyvenimo pokyčius. Jaunimas motyvuojamas dalyvauti jo interesus atitinkančioje veikloje, skatinamas tobulėti, ugdyti verslumą ir darbo rinkai reikalingus įgūdžius;

3.6. mobilusis darbas su jaunimu – teikiant šią paslaugą, siekiama padėti jauniems žmonėms išspręsti kylančias problemas ir įveikti sunkumus (pvz., ugdymosi, užimtumo problemas ir pan.), sukurti saugią, atvirą, neformalią, neįpareigojančią aplinką, kurioje jauni žmonės galėtų kartu su draugais ir bendraamžiais ugdyti(s) socialinius įgūdžius. Teikiant paslaugą, siekiama padėti jaunimui įsitraukti į arčiausiai jo esančią darbo su jaunimu infrastruktūrą, savanorišką veiklą ir jaunimo organizacijų veiklą, užtikrinant turiningą laisvalaikį, ugdymą(si) ir socialinę integraciją, įgalinti jaunimą aktyviai veikti jaunų žmonių gyvenamojoje teritorijoje.

4. Prevencinės socialinės paslaugos teikiamos Savivaldybės teritorijoje gyvenamąją vietą deklaravusiems ar faktiškai Savivaldybėje gyvenantiems gyventojams.

5. Informacija apie prevencinių socialinių paslaugų teikėjus ir jų kontaktinius duomenis skelbiama Savivaldybės interneto svetainės [www.plunge.lt](http://www.plunge.lt) skiltyje „Socialinė parama“, „Prevencinės socialinės paslaugos“.

6. Apraše vartojamos sąvokos atitinka Lietuvos Respublikos socialinių paslaugų įstatyme (toliau – Įstatymas), Lietuvos Respublikos nevyriausybinių organizacijų plėtros įstatyme, Lietuvos Respublikos vietos savivaldos įstatyme, Lietuvos Respublikos jaunimo politikos pagrindų įstatyme, Socialinių paslaugų kataloge, patvirtintame Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl Socialinių paslaugų katalogo patvirtinimo“ (toliau – Paslaugų katalogas), vartojamas sąvokas.

**II SKYRIUS**

**KREIPIMASIS DĖL PREVENCINIŲ SOCIALINIŲ PASLAUGŲ**

7. Prevencinė (-ės) socialinė (-ės) paslauga (-os) gali būti inicijuojama (-os):

7.1. asmens (vieno iš suaugusių šeimos narių), jo globėjo ar rūpintojo prašymu;

7.2. pagal bendruomenės nario ar kito suinteresuoto fizinio asmens ar institucijos (organizacijos), Savivaldybės socialinės paramos skyriaus (toliau kartu – suinteresuotas asmuo) kreipimąsi dėl galimo prevencinės socialinės paslaugos teikimo kitam asmeniui (šeimai) poreikio;

7.3. įstaigų, teikiančių ar organizuojančių prevencines socialines paslaugas, iniciatyva, kai:

7.3.1. gauta informacija ar nustatoma, kad asmuo (šeima), patiria sunkumus, negeba savarankiškai spręsti iškilusių problemų;

7.3.2. bendradarbiaujant su bendruomenėmis, seniūnijomis, ir įvairiomis socialinio darbo įgyvendinimo srityse veikiančiomis institucijomis, įstaigomis, organizacijomis gauta informacija, kad asmenys (šeimos) patiria įvairių sunkumų ir jiems reikia pagalbos;

7.3.3. gauta informacija iš specialistų, dirbančių su jaunimu, kad jaunam žmogui kyla problemų įveikti sunkumus ir reikia pagalbos;

7.3.4. gauta informacija iš švietimo ir ugdymo, sveikatos priežiūros, socialinių paslaugų įstaigų, policijos ir kitų institucijų darbuotojų, kurie turi duomenų apie prevencinių socialinių paslaugų asmeniui (šeimai) reikalingumą.

8. Asmuo (vienas iš suaugusių šeimos narių) ar jo globėjas, rūpintojas, suinteresuotas asmuo dėl prevencinių socialinių paslaugų teikimo tiesiogiai žodžiu ar raštu, paštu ar elektroniniu paštu kreipiasi į prevencines socialines paslaugas teikiančią įstaigą (toliau – Įstaiga) (specialistus).

9. Jeigu dėl prevencinės socialinės paslaugos teikimo sau ir (ar) šeimai kreipiasi asmuo (vienas iš suaugusių šeimos narių), jo globėjas ar rūpintojas, jis nurodo savo ir (ar) šeimos narių vardus, pavardes, dėl kokios problemos kreipiasi į Įstaigą, teikiančius ir (ar) organizuojančius prevencines socialines paslaugas, kontaktinę informaciją (telefono ryšio numerį ar elektroninio pašto adresą).

Pagal Socialinių paslaugų įstatymo 15 straipsnio 3 dalį, siekdami išvengti socialinių problemų ir (ar) socialinės rizikos atsiradimo asmeniui (šeimai) ir (ar) bendruomenei, kreiptis dėl prevencinių socialinių paslaugų teikimo kitam asmeniui (šeimai) gali bendruomenės nariai ar kiti suinteresuoti fiziniai asmenys, nurodę savo vardus, pavardes, asmens ar vieno iš suaugusių šeimos narių, dėl kurių interesų kreipiasi, vardą, pavardę, kontaktinę informaciją (gyvenamosios vietos adresą, telefono ryšio numerį ar elektroninio pašto adresą (jeigu žinoma)) ir priežastį, dėl kurios asmuo (vienas iš suaugusių šeimos narių) ar jo globėjas, rūpintojas to negali padaryti pats. Šiuo atveju Aprašo 12 punkte nustatyta tvarka susisiekiama su asmeniu (šeima) ir pasiūloma prevencinė socialinė paslauga arba asmuo (šeima) informuojamas (-a) apie galimybę gauti kitas socialines paslaugas.

10. Apie prevencinių socialinių paslaugų reikalingumą asmeniui (šeimai) pagal Socialinių paslaugų įstatymo 15 straipsnio 4 dalį privalo pranešti institucija (organizacija) Įstaigai, pateikdama laisvos formos raštą, nurodydama asmens (vieno iš suaugusių šeimos narių) vardą, pavardę, kontaktinę informaciją (gyvenamosios vietos adresą, telefono ryšio numerį ar elektroninio pašto adresą (jeigu žinoma). Prevencines socialines paslaugas teikianti įstaiga Aprašo 12 punkte nustatyta tvarka susisiekia su asmeniu (šeima) ir pasiūlo prevencinę (-es) socialinę (-es) paslaugą (-as) arba asmuo (šeima) informuojamas (-a) apie galimybę gauti kitas socialines paslaugas.

**III SKYRIUS**

**PREVENCINIŲ SOCIALINIŲ PASLAUGŲ ORGANIZAVIMAS IR TEIKIMAS**

11. Atsižvelgdamas į asmens (vieno iš suaugusių šeimos narių), jo globėjo ar rūpintojo, suinteresuoto asmens nurodytą problemą ar priežastį, dėl kurios kreipiamasi dėl prevencinių socialinių paslaugų asmeniui (šeimai) teikimo, įstaigos specialistas, organizuojantis ir (ar) teikiantis prevencines socialines paslaugas, iš karto (jei asmuo kreipiasi tiesiogiai) arba ne vėliau kaip per 5 darbo dienas nuo kreipimosi dienos (jei asmuo kreipiasi paštu ar elektroniniu paštu arba jei dėl prevencinių socialinių paslaugų teikimo kreipiasi suinteresuotas asmuo), susisiekęs su asmeniu (šeima), aptaria asmens (šeimos) situaciją, galimos (-ų) prevencinės (-ių) socialinės (-ių) paslaugos(‑ų) turinį, labiausiai asmens (šeimos) poreikius atitinkančią (-čias) prevencinę (-es) socialinę (-es) paslaugą (-as), siekiamus rezultatus ir, esant asmens (šeimos) poreikiui, pasiūlo jam (jai) labiausiai asmens (šeimos) poreikius atitinkančią (-čias) prevencinę (-es) socialinę (-es) paslaugą (-as), teikiamą (-as) šios įstaigos, ir (ar) pasiūlo kreiptis jam (jai) į konkrečią prevencinę socialinę paslaugą teikiančią socialinių paslaugų įstaigą (nurodo jos pavadinimą, veiklos adresą, kontaktinį telefono ryšio numerį ir elektroninio pašto adresą). Jeigu dėl objektyvių aplinkybių su asmeniu (šeima) nėra galimybės susisiekti per 5 darbo dienas (pavyzdžiui: asmuo gydomas sveikatos priežiūros įstaigoje, nurodomi netikslūs asmens (šeimos) kontaktiniai duomenys ar kt.), specialistas susisiekia su asmeniu (šeima) iš karto išnykus šioms aplinkybėms.

12. Jeigu dėl prevencinių socialinių paslaugų asmeniui (šeimai) teikimo kreipėsi ne pats asmuo (vienas iš suaugusių šeimos narių), jo globėjas ar rūpintojas, prevencinės socialinės paslaugos teikiamos esant asmens (vieno iš suaugusių šeimos narių), jo globėjo ar rūpintojo sutikimui.

13. Kai dėl prevencinių socialinių paslaugų teikimo kitam asmeniui (šeimai) kreipiasi suinteresuotas asmuo, bet asmuo (šeima), dėl kurio (-ios) buvo kreiptasi, atsisako siūlomos pagalbos, specialistas po 10 darbo dienų pakartotinai susisiekia su asmeniu (šeima) ir dar kartą pasiūlo galimybę gauti prevencinę socialinę paslaugą arba asmuo (šeima) informuojamas (-a) apie galimybę gauti kitas socialines paslaugas. Jei asmuo (šeima) dar kartą atsisako siūlomos pagalbos, asmeniui (šeimai), esant galimybei, pagal turimus kontaktinius duomenis (paštu arba elektroniniu paštu) išsiunčiama informacija apie Savivaldybėje teikiamas prevencines socialines paslaugas (paslaugų rūšis ir jas teikiančias įstaigas, nurodant juridinio asmens pavadinimą, veiklos adresą, kontaktinį telefono ryšio numerį ir elektroninio pašto adresą).

14. Prevencines socialines paslaugas teikiančios įstaigos specialistas fiksuoja atvejus žurnale (1 priedas), kai su asmeniu (šeima) nepavyksta susisiekti ilgiau nei 5 darbo dienas, kai, susisiekus su asmeniu (šeima), jis (ji) atsisako siūlomos pagalbos, taip pat žurnale fiksuojami 11 punkte numatyti atvejai.

15. Jei prevencines socialines paslaugas gaunančiam (-čiai) asmeniui (šeimai) jų nepakanka, kitų socialinių paslaugų teikimo asmeniui (šeimai) poreikis nustatomas ir jos skiriamos vadovaujantis socialinių paslaugų poreikio nustatymo ir paslaugų skyrimo Plungės rajono savivaldybėje tvarkos aprašu, patvirtintu Plungės rajono savivaldybės tarybos 2021 m. gegužės 27 d. sprendimo Nr. T1-145 „Dėl socialinių paslaugų poreikio nustatymo ir paslaugų skyrimo Plungės rajono savivaldybėje tvarkos aprašo patvirtinimo“.

16. Jei specialistas, organizuojantis ir (ar) teikiantis prevencines socialines paslaugas, mato, kad asmeniui (šeimai) reikia kitų (ne socialinių) paslaugų (pavyzdžiui, sveikatos, švietimo paslaugų), jis informuoja asmenį (šeimą) apie galimybę gauti kitas (ne socialines) paslaugas ir pasiūlo jam (jai) kreiptis į šias paslaugas teikiančias ir (ar) organizuojančias įstaigas (nurodo jų pavadinimus, veiklos adresus, kontaktinius telefono ryšio numerius ir elektroninio pašto adresus).

17. Prevencinės socialinės paslaugos teikiamos socialinių paslaugų įstaigose, asmens namuose ir kitose vietose, atsižvelgiant į Socialinių paslaugų kataloge numatytą šios paslaugos teikimo trukmę, dažnumą, kitas sąlygas.

18. Prevencinės socialinės paslaugos planuojamos, organizuojamos ir teikiamos vadovaujantis Lietuvos Respublikos socialinės apsaugos ir darbo ministro 2022 m. lapkričio 23 d. įsakymu Nr. A1-776 „Dėl Prevencinių socialinių paslaugų organizavimo ir teikimo tvarkos aprašo patvirtinimo“ patvirtintu tvarkos aprašu ir šiuo Aprašu.

19. Prevencinių socialinių paslaugų teikėjai užtikrina, kad paslaugas teiktų kvalifikuoti darbuotojai atskiroms paslaugoms teikti, atitinkantys Lietuvos Respublikos teisės aktų nustatytus kvalifikacinius reikalavimus, užtikrina darbuotojų, organizuojančių ir (ar) teikiančių kompleksines paslaugas šeimai, galimybę tobulinti profesinę kompetenciją, gerinti paslaugų kokybę.

**IV SKYRIUS**

**PREVENCINIŲ SOCIALINIŲ PASLAUGŲ PLANAVIMAS**

20. Prevencinės socialinės paslaugos planuojamos vertinant ir analizuojant gyventojų socialinių paslaugų poreikius, įstaigų ir organizacijų teikiamas paslaugas ir šių paslaugų atitiktį gyventojų poreikiams.

21. Prevencines socialines paslaugas organizuojanti ir teikianti įstaiga renka, sistemina ir analizuoja duomenis apie gyventojams teikiamas prevencines ir kitas socialines paslaugas, periodiškai (ne rečiau kaip kartą per 2 metus) atlieka apklausas, kuriomis siekiama įvertinti teikiamų paslaugų kokybę bei teikia pasiūlymus Socialinės paramos skyriui dėl šių paslaugų tobulinimo, kokybės gerinimo, paslaugų plėtros.

22. Prevencinių socialinių paslaugų planavimas įtraukiamas į Savivaldybės rengiamus socialinių paslaugų planus.

**V SKYRIUS**

**KOMPLEKSINIŲ PASLAUGŲ ORGANIZAVIMAS**

23. Kompleksines paslaugas šeimai organizuoja, o prireikus ir teikia Savivaldybės vykdomosios institucijos paskirta socialinių paslaugų įstaiga, vykdanti bendruomeninių šeimos namų funkcijas.

24. Vykdyti bendruomeninių šeimos namų funkcijas paskiriama socialinių paslaugų įstaiga, turinti kompleksinių paslaugų šeimai organizavimo patirties ir šioms funkcijoms vykdyti reikiamą kvalifikaciją turinčių darbuotojų (pvz., socialinis darbuotojas).

25. Jeigu įstaiga, vykdanti bendruomeninių šeimos namų funkcijas, pati neteikia kompleksinių paslaugų, vadovaudamasi Savivaldybės administracijos direktoriaus patvirtinta tvarka ji organizuoja ir atrenka kompleksinių paslaugų šeimai teikėjus. Teikėjų atranka turi būti skaidri, vieša ir objektyvi.

26. Apie paskirtus, atrinktus ir (ar) pasikeitusius kompleksinių paslaugų šeimai teikėjus bendruomeniniai šeimos namai el. paštu [savivaldybe@plunge.lt](mailto:savivaldybe@plunge.lt) nedelsdami informuoja Socialinės paramos skyrių ir nurodo teikėjo pavadinimą, veiklos adresą, telefono numerį, elektroninio pašto adresą.

27. Socialinės paramos skyrius nuolat vykdo įstaigos pateiktų duomenų apie kompleksinių paslaugų šeimai gavėjus ir jiems suteiktas paslaugas analizę ir vertinimą, teikia rekomendacijas ir pasiūlymus dėl kompleksinių paslaugų teikimo.

28. Bendruomeninių šeimos namų veiklai taikomi kriterijai:

28.1. užtikrinti Paslaugų kataloge nustatytų kompleksinių paslaugų teikimą gyventojams;

28.2. užtikrinti, kad atrinkti kompleksinių paslaugų teikėjai atitiktų partneriams keliamus reikalavimus:

28.3. užtikrinti darbuotojų profesinės kvalifikacijos atitiktį teisės aktų reikalavimams;

28.4. turėti pakankamus materialinius išteklius, reikalingus kompleksinėms paslaugoms teikti (tinkamas patalpas, reikalingą organizacinę įrangą, t. y. kompiuterį, telefoną ir kt.);

28.5. plėtoti tarpinstitucinį bendradarbiavimą;

28.6. užtikrinti informacijos apie vykdomą veiklą sklaidą savo interneto svetainėje.

29. Savivaldybės administracija, nustačiusi, kad bendruomeninių šeimos namų veikla neatitinka jų veiklai taikomų kriterijų, turi teisę sustabdyti bendruomeninių šeimos namų veiklą ir iš naujo organizuoti bendruomeninių šeimos namų atranką ar paskirti šios funkcijos vykdymą kitai reikalavimus atitinkančiai Savivaldybės socialinių paslaugų įstaigai.

**VI SKYRIUS**

**ATSISKAITYMAS IR KONTROLĖ**

30. Prevencinių socialinių paslaugų teikėjas Savivaldybės Socialinės paramos skyriui kiekvieną ketvirtį iki naujo ketvirčio 10 dienos ir už metus iki kitų metų sausio 10 dienos teikia informaciją apie asmenims (šeimoms) suteiktas prevencines socialines paslaugas (2 priedas).

Ataskaitoje nurodoma:

30.1. duomenys apie asmenų, su kuriais buvo kontaktuota, skaičių, renkami teikiant potencialių socialinių paslaugų gavėjų paieškos paslaugą (suminis gavėjų skaičius), (užsipildyti 1 priedą);

30.2. duomenys apie konsultacijų, suteiktų asmenims, kurie kreipėsi į bendruomeninius šeimos namus, skaičių, renkami organizuojant kompleksines paslaugas šeimai;

30.3. duomenys apie kompleksinių paslaugų šeimai gavėjus (unikalių fizinių asmenų bendrą skaičių ir unikalių fizinių asmenų, gaunančių sudėtines kompleksines paslaugas šeimai, skaičių);

30.4. duomenys apie suteiktų darbo su bendruomene paslaugų skaičių, renkami teikiant darbo su bendruomene paslaugą;

30.5. duomenys apie šeimų (gavėjų) skaičių, renkami teikiant šeimos konferencijos paslaugą (suminis gavėjų skaičius);

30.6. duomenys apie bendrą gavėjų (unikalių fizinių asmenų) skaičių, renkami teikiant atvirojo darbo su jaunimu paslaugą;

30.7. duomenys apie bendrą gavėjų (unikalių fizinių asmenų) skaičių, renkami teikiant mobiliojo darbo su jaunimu paslaugą.

31. Socialinių paslaugų skyrius vykdo prevencinių socialinių paslaugų stebėseną, analizuoja paslaugų subjektų ataskaitas.

32. Prevencines socialines paslaugas teikia socialiniai darbuotojai, psichologai, individualios priežiūros darbuotojai, mediatoriai, su jaunimu dirbantys specialistai, priklausomybių konsultantai, užimtumo, sielovados darbuotojai ir kiti specialistai turi atitikti Įstatyme numatytus reikalavimus išsilavinimui.

**VII SKYRIUS**

**BAIGIAMOSIOS NUOSTATOS**

33. Prevencinių socialinių paslaugų teikėjo įstaigą dėl netinkamo prevencinių socialinių paslaugų teikimo asmuo (vienas iš suaugusių šeimos narių) ar jo globėjas, rūpintojas, kiti suinteresuoti asmenys gali apskųsti Savivaldybės administracijai.

34. Savivaldybė, prevencinių socialinių paslaugų teikėjai viešina informaciją apie teikiamas paslaugas savo interneto svetainėse, vietinėje spaudoje ir pagal galimybes kitose viešosios informacijos rengėjų ir visuomenės informavimo priemonių sistemose, kad paslaugų gavėjai ir visuomenė daugiau sužinotų apie teikiamų paslaugų tikslus, vykdymo eigą, rezultatus.

35. Paslaugų teikėjai ir Socialinės paramos skyrius, įgyvendindami Aprašą, turi užtikrinti 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymo reikalavimų laikymąsi. Paslaugų teikėjai fizinių asmenų duomenis tvarko tik paslaugų teikimo tikslais, Socialinės paramos skyrius – Apraše nurodytų funkcijų vykdymo tikslais.

36. Dokumentai saugomi Lietuvos Respublikos dokumentų ir archyvų įstatymo nustatyta tvarka.

\_\_\_\_\_\_\_\_\_\_\_\_\_\_\_\_\_\_\_

Prevencinių socialinių paslaugų

planavimo, organizavimo ir teikimo

Plungės rajono savivaldybėje tvarkos aprašo

1 priedas

**(Žurnalo forma)**

**POTENCIALIŲ SOCIALINIŲ PASLAUGŲ GAVĖJŲ PREVENCINĖMS SOCIALINĖMS PASLAUGOMS GAUTI**

**ATVEJO FIKSAVIMO ŽURNALAS**

20 m. d.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Eil. Nr. | Potencialaus paslaugos gavėjo vardas, pavardė, kontaktai (tel. Nr., el. paštas) | Problemos įvardinimas | Siūlomos paslaugos | Nepavyko susisiekti (datos) | Susisiekimo, pateikto pasiūlymo data | Pasiūlymo atsisakymo data | Informacijos raštu data  (pagal 14 Aprašo punktą) | Pastabos |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |

|  |  |  |  |  |
| --- | --- | --- | --- | --- |
| *(Pareigų pavadinimas)* |  | *(parašas)* |  | *(vardas, pavardė)* |

Prevencinių socialinių paslaugų planavimo, organizavimo ir teikimo Plungės rajono savivaldybėje tvarkos aprašo

2 priedas

**INFORMACIJA APIE ASMENIMS (ŠEIMOMS) SUTEIKTAS PREVENCINES SOCIALINES**

**PASLAUGAS UŽ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

(ketvirtį, metus)

20 m d.

|  |  |  |  |  |  |  |  |
| --- | --- | --- | --- | --- | --- | --- | --- |
| Eil. Nr. | Asmenų, su kuriais buvo kontaktuota, skaičius, teikiant potencialių socialinių paslaugų gavėjų paieškos paslaugą | Konsultacijų, suteiktų asmenims, kurie kreipėsi į bendruomeninius šeimos namus, skaičius, organizuojant kompleksines paslaugas šeimai | Kompleksinių paslaugų šeimai gavėjai, gaunantys sudėtines kompleksines paslaugas šeimai, skaičius | Informacija apie suteiktų darbo su bendruomene paslaugų skaičių, teikiant darbo su bendruomene paslaugą | Duomenys apie šeimų (gavėjų) skaičių, teikiant šeimos konferencijos paslaugą | Duomenys apie bendrą gavėjų (unikalių fizinių asmenų) skaičių, teikiant atvirojo darbo su jaunimu paslaugą | Duomenys apie bendrą gavėjų (unikalių fizinių asmenų) skaičių, teikiant mobiliojo darbo su jaunimu paslaugą |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |

|  |  |  |  |  |
| --- | --- | --- | --- | --- |
| *(Pareigų pavadinimas)* |  | *(parašas)* |  | *(vardas, pavardė)* |